*Projekts*

Saeimas Aizsardzības, iekšlietu un

korupcijas novēršanas komisijai

#

|Par Ministru kabineta viedokli

 Ministru kabinetā ir izskatīta Saeimas Aizsardzības, iekšlietu un korupcijas novēršanas komisijas 2015.gada 15.jūnija vēstule Nr.142.9-6-87-12/15 (turpmāk – vēstule) par likumprojektu „Grozījumi Imigrācijas likumā” (Nr.24/Lp12) (turpmāk – likumprojekts).

Vēstulē lūgts par nozari atbildīgajām institūcijām vienoties par atsevišķu normu redakcijām un līdz 2015.gada 15.augustam paust Ministru kabineta viedokli par likumprojektam uz 2.lasījumu iesniegto 21., 21.1, 58., 59. un 60.priekšlikumu, kā arī par Latvijas Darba devēju konfederācijas papildus priekšlikumu Imigrācijas likuma 23.panta pirmās daļas 29.punkta redakcijai.

Likumprojekta 2.lasījumam iesniegtais 21.priekšlikums, kā jau norādīts vēstulē, tika sagatavots, lai novērstu Valsts kontroles lietderības revīzijas “Patvēruma politikas un imigrācijas kontroles īstenošana” konstatēto, proti, ka ne visos gadījumos, kad uzturēšanās atļauja personai izsniegta, pamatojoties uz ieguldījumu uzņēmējdarbībā vai kā uzņēmuma valdes loceklim, to reģistrējot, tika konstatēts, ka ir sasniegts Imigrācijas likumā paredzētais finansiālais ieguvums valsts budžetam un Latvijas tautsaimniecības attīstībai. Lai novērstu neviennozīmīgas interpretācijas rezultātā radušos situāciju, ka tās kapitālsabiedrības, kurās ārzemnieki investējuši pamatkapitālā, Valsts ieņēmumu dienesta administrētajos nodokļos samaksātā summa neatbilst Imigrācijas likumā noteiktajam, Ministru kabinets ierosina precīzāk noteikt atskaites periodu, par kuru tiek veikta samaksāto nodokļu pārbaude, nosakot šo pārbaudi par iepriekšējo pārskata gadu, kā arī precizējot samaksātās nodokļu summas aprēķināšanu, nosakot, ka tiek ņemta vērā atbilstoši nodokļu deklarācijās norādītajam faktiski valsts un pašvaldību budžetā iemaksātā nodokļu summa, kas tiek samazināta par no budžeta atmaksāto vai atmaksājamo nodokļu summu.

Saskaņā ar SIA “Lursoft” veikto analīzi, vidējā naudas summa, ko Latvijas Republikā valsts kopbudžetā iemaksā viens uzņēmums (atskaitot no budžeta atmaksāto vai atmaksājamo nodokļu summu), kurš nodarbina ne vairāk kā 50 darbiniekus un kura gada apgrozījums un gada bilance nepārsniedz 10 miljonus *euro,* ir 22 444 *euro.* Vidējā naudas summa, ko Latvijas Republikā valsts kopbudžetā iemaksā viens uzņēmums (atskaitot no budžeta atmaksāto vai atmaksājamo nodokļu summu), kurš atbilst vismaz vienai no trīs pazīmēm – nodarbina vairāk kā 50 darbinieku, gada apgrozījums un/vai gada bilance pārsniedz 10 miljonus *euro* –ir 1 311 952 *euro.*

Attiecīgi par likumprojekta 2.lasījumam iesniegto 21.1priekšlikumu, Ministru kabinets sniedz savu viedokli par katru no priekšlikumā iekļautajām papildu kategorijām un nosacījumiem:

1. Ministru kabinets uzskata, ka investīcijas kooperatīvajā sabiedrībā nav nepieciešams paredzēt kā vienu no uzturēšanās atļaujas piešķiršanas pamatiem, jo saskaņā ar Kooperatīvo sabiedrību likumu kooperatīvā sabiedrība ir “brīvprātīga fizisko un juridisko personu apvienība, kuras mērķis ir sniegt pakalpojumus tās biedru saimnieciskās darbības efektivitātes paaugstināšanai”. Kooperatīvās sabiedrības dibināšanas mērķis ir nevis peļņas gūšana, bet gan tās biedru saimnieciskās darbības atbalstīšana, kas savukārt norāda uz to, ka kooperatīvā sabiedrība faktiski ir tās biedru palīgorganizācija. Termiņuzturēšanās atļauju piešķiršana pret ieguldījumu kooperatīvajā sabiedrībā būtu pretrunā ar grozījumu Imigrācijas likuma 23. panta pirmās daļas 3., 28., 29., 30. un 31. punktos mērķi – veicināt ārvalstu investīciju piesaisti Latvijā.
2. Ministru kabinets atbalsta investīciju sliekšņa paaugstināšanu no 35 000 *euro* līdz 50 000 *euro* uzņēmumos, kas nodarbina ne vairāk kā 50 darbinieku un kuru gada apgrozījums un/vai gada bilance nepārsniedz 10 miljonus *euro,* un investīciju sliekšņa pazemināšanu no 150 000 *euro* līdz 100 000 *euro* uzņēmumos, kas pārsniedz iepriekš minētos kritērijus;
3. Ministru kabinets neuzskata, ka gadījumā, ja kapitālsabiedrībā, kas nodarbina ne vairāk kā 50 darbinieku un kuras gada apgrozījums un/vai gada bilance nepārsniedz 10 miljonus *euro,* vēlas investēt vairāk nekā trīs ārzemnieki, kapitālsabiedrībai būtu jāreģistrējas Latvijas Investīciju un attīstības aģentūrā, jo šāda reģistrācija radītu papildu administratīvo slogu komersantiem, kā arī papildu administratīvās izmaksas Latvijas Investīciju un attīstības aģentūrai, turklāt, nav viennozīmīgi saprotams, kādiem kritērijiem kapitālsabiedrībai būtu jāatbilst, lai reģistrācija varētu notikt. Šādas reģistrācijas vietā Ministru kabinets ierosina noteikt to, ka katram no investoriem valsts budžetā jāveic maksājums 10 000 *euro* apmērā;
4. Ministru kabinets neatbalsta termiņuzturēšanās atļaujas piešķiršanu par ieguldījumu tādā kapitālsabiedrībā, kas ir koncerna valdošais uzņēmums Koncerna likuma izpratnē un kas kopā ar koncerna atkarīgajām sabiedrībām atbilst likumā noteiktajiem kritērijiem termiņuzturēšanās atļaujas iegūšanai, jo, ņemot vērā Koncerna likumā noteikto tiesisko regulējumu, būtu grūti pārliecināties par uzņēmuma atbilstību konkrētai likuma normai, kā arī koncernu izvērtēšana un šādu atļauju izsniegšanas administrēšana un uzraudzība uzliks papildus slogu uzraugošajām iestādēm.

Tā vietā Ministru kabinets piedāvā noteikt termiņuzturēšanās atļaujas piešķiršanu par ieguldījumu tādu Latvijas Republikā reģistrētu uzņēmumu grupā, kas ir uzskatāmi par mātes un meitas uzņēmumiem likuma “Par uzņēmuma ienākuma nodokli” 1.panta 23. un 24.daļas izpratnē, ja ieguldījums ir veikts viena uzņēmuma pamatkapitālā. Šādi grozījumi varētu veicināt ārvalstu tiešo investīciju piesaisti uzņēmumiem, kas atsevišķi neatbilst Imigrācijas likumā noteiktajiem kritērijiem attiecībā uz to doto ekonomisko labumu Latvijas Republikai;

1. Ministru kabinets neatbalsta ieguldījumu alternatīvo ieguldījumu fondā kā jaunu termiņuzturēšanās atļaujas pieprasīšanas pamatu, ievērojot to, ka pašlaik Latvijas Republikā reģistrētie fondi līdzekļus iegulda gan Latvijā, gan citās valstīs reģistrētās kapitālsabiedrībās, kā arī ir problemātiski noteikt kritērijus ekonomiskā labuma noteikšanai šādam ieguldījuma veidam;

 Izvērtējot likumprojekta 2.lasījumam iesniegto 58., 59. un 60. priekšlikumu, Ministru kabinets pauž viedokli, ka pie uzturēšanās atļaujas anulēšanas pamatiem nav nepieciešama īpaša norāde par nekustamā īpašuma nodokļa parādu, jo jau pašreiz ārzemnieka, kurš uzturēšanās atļauju saņēmis saistībā ar Imigrācijas likuma 23.panta pirmās daļas 29.punktu, tas ir, nekustamā īpašuma iegādi, termiņuzturēšanās atļauju nereģistrē un pēc tam anulē, ja personai ir nekustamā īpašuma nodokļa parāds. Attiecībā uz nodokļu, ko administrē Valsts ieņēmumu dienests, parādiem Ministru kabinets uzskata, ka nepieciešams papildināt Imigrācijas likuma 35.panta pirmo daļu ar 30.punktu, kurā noteiktu, ka uzturēšanās atļauju, kas izsniegta saskaņā ar Imigrācijas likuma 23.panta pirmās daļas 28., 29., 30. vai 31.punktu, anulē, ja ārzemniekam ir Valsts ieņēmumu dienesta administrēto nodokļu parāds, kura kopsumma pārsniedz 150 *euro,* izņemot nodokļu maksājumus, kuru maksāšanas termiņš ir pagarināts likuma „Par nodokļiem un nodevām” 24.panta pirmajā un 1.3 daļā noteiktajā kārtībā*.*

 Lai veicinātu ekonomisko aktivitāti ne tikai Rīgā un Jūrmalā, Ministru kabinets daļēji atbalsta Latvijas Darba devēju konfederācijas izteikto priekšlikumu par atļauju ārzemniekiem iegādāties divus nekustamos īpašumus, lai viņi varētu pieprasīt termiņuzturēšanās atļauju Latvijas Republikā. Ministru kabinets atbalsta uz nekustamo īpašumu iegādes pamata izsniegto termiņuzturēšanās atļauju izsniegšanas diferenciāciju, balstoties uz iegādātā nekustamā īpašuma atrašanās vietu, nosakot, ka ārpus Rīgas un Pierīgas (Jūrmala un Babītes, Mārupes, Olaines, Ķekavas, Baldones, Salaspils, Ikšķiles, Stopiņu, Ropažu, Garkalnes, Ādažu, Carnikavas, Saulkrastu novadi), ārvalstnieks var iegādāties divus nekustamos īpašumus. Šāda diferenciācija dotu iespējas aktivizēties privātmāju un jauno projektu (dzīvokļu) segmentā nekustamo īpašumu tirgum ārpus Rīgas un Pierīgas, tajā pašā laikā nepaaugstinot mājokļu cenas Rīgā un Pierīgā un neapdraudot vietējo pircēju iespējas iegādāties mājokļus privātmāju, jauno dzīvokļu un Rīgas centra dzīvokļu segmentā. Priekšlikuma atļaut ārzemniekiem iegādāties divus nekustamos īpašumus attiecināšana uz Rīgu un Pierīgu varētu ietekmēt mājokļu cenu pieaugumu attiecīgajos segmentos (privātmājas, dzīvokļi jaunajos projektos un dzīvokļi Rīgas centrā) un to pieejamību vietējiem pircējiem. SIA „Latio” mājokļu tirgus pārskatā par 2015.gada 1.ceturksni norāda, ka privātmāju segmentā vietējie pircēji Rīgā un galvaspilsētas tuvumā galvenokārt interesējas par savrupmājām ar cenu līdz 150 000 *euro*. Tādu grozījumu ieviešana, kas ļautu termiņuzturēšanās atļaujas iegūšanas nolūkos iegādāties nekustamos īpašumus vērtībā sākot no 125 000 *euro*, var izraisīt attiecīgā segmenta mājokļu cenu kāpumu un kļūt nepieejamas vietējam pircējam. No nekustamo īpašumu kompāniju („Latio”, „Ober-haus”, „BALSTS”) tirgus pārskatiem par 2015.gada 1. un 2.ceturksni secināms, ka 2014.gada 1.septembrī spēkā stājušies grozījumi Imigrācijas likumā ir atstājuši pozitīvu ietekmi mājokļu (privātmāju, dzīvokļu jaunajos projektos un dzīvokļu Rīgas centrā segmentos) pieejamību vietējam pircējam Rīgā. SIA „Latio” mājokļu tirgus pārskatā atzīmēts, ka 2015.gada 1.ceturksnī apmēram puse dzīvokļu jaunajos projektos Rīgā pārdoti pirmreizējā tirgū un tas savukārt liecinot, ka vietējiem pircējiem projektu attīstītāju piedāvājums ir kļuvis pieejamāks un atbilstošāks (2014.gadā tādu darījumu īpatsvars bija 37%). 67% jaunajos projektos pārdoto dzīvokļu darījumu summa bija līdz 100 000 *euro,* 2014.gadā šādu darījumu skaits bija apmēram 53%. „Ober-haus” tirgus pārskatā par 2015.gadu norādīts, ka, ņemot vērā izmaiņas Imigrācijas likumā un zemo pieprasījumu pēc dzīvokļiem virs 120 000 *euro,* tādi jauno projektu attīstītāji kā „Hanner”, „YIT” un „NCC Mājas” fokusējas uz vietējiem pircējiem un to jaunajos projektos piedāvās mazākus un lētākus dzīvokļus. Nekustamo īpašumu kompānija „BALSTS” tirgus apskatā par 2015.gada jūniju norāda, ka nekustamo īpašumu tirgus ir pielāgojies esošajai situācijai, pamazām sākot atkopties pēc darījumu skaita krituma 2014.gada otrajā pusgadā, un no septembra kļūst dinamiskāks un prognozējamāks.

Ievērojot iepriekš minēto, Ministru kabinets ierosina papildus šādus priekšlikumus:

1. izteikt šā likuma 23.panta pirmās daļas 28.punktu un 29.punktu šādā redakcijā:

 „28) uz laiku, kas nepārsniedz piecus gadus, ja viņš ir veicis ieguldījumu kapitālsabiedrības pamatkapitālā, to palielinot, vai veicis ieguldījumu kapitālsabiedrības pamatkapitālā, dibinot jaunu kapitālsabiedrību, un ir samaksājis valsts budžetā 10 000 *euro,* kā arī veiktais ieguldījums ir vismaz:

 a) 50 000 euro un tas veikts kapitālsabiedrībā, kura nodarbina ne vairāk kā 50 darbinieku, un kuras gada apgrozījums vai gada bilance nepārsniedz 10 miljonus *euro.* Saistībā ar ieguldījumu vienas kapitālsabiedrības pamatkapitālā termiņuzturēšanās atļauju izsniedz ne vairāk kā desmit ārzemniekiem;

 b) 100 000 *euro* un tas veikts kapitālsabiedrībā, kura nodarbina vairāk nekā 50 darbinieku un kuras gada apgrozījums vai gada bilance pārsniedz 10 miljonus *euro*;

c) 100 000 *euro* un tas veikts kapitālsabiedrības, kura kopā ar vienu vai vairākiem meitas uzņēmumiem, kas reģistrēti Latvijas Republikā, kopā nodarbina vairāk nekā 50 darbinieku un to kopējais gada apgrozījums vai gada bilance pārsniedz 10 miljonus *euro,* pamatkapitālā;”

29) uz laiku, kas nepārsniedz piecus gadus, ja viņš Latvijas Republikā ir iegādājies un viņam pieder viens funkcionāli saistīts apbūvēts nekustamais īpašums Rīgā vai Jūrmalā, Babītes, Mārupes, Olaines, Ķekavas, Baldones, Salaspils, Ikšķiles, Stopiņu, Ropažu, Garkalnes, Ādažu, Carnikavas vai Saulkrastu novados, kura vērtība ir ne mazāka par 250 000 *euro* vaiārpus Rīgas vai Jūrmalas, Babītes, Mārupes, Olaines, Ķekavas, Baldones, Salaspils, Ikšķiles, Stopiņu, Ropažu, Garkalnes, Ādažu, Carnikavas vai Saulkrastu novadiem ne vairāk kā divi funkcionāli saistīti apbūvēti nekustamie īpašumi, kuru kopējā vērtība ir ne mazāka par 250 000 *euro*, ja vienlaikus pastāv šādi nosacījumi:

a) viņam nav nekustamā īpašuma nodokļa maksājumu parādu,

b) kopējās nekustamo īpašumu vērtības samaksa veikta bezskaidras naudas norēķinu veidā,

c) nekustamais īpašums iegādāts no Latvijas Republikā vai Eiropas Savienības dalībvalstī, Eiropas Ekonomikas zonas valstī vai Šveices Konfederācijā reģistrētas juridiskās personas, kura ir nodokļu maksātāja Latvijas Republikā Latvijas Republikas nodokļu jomu reglamentējošo normatīvo aktu izpratnē, vai no fiziskās personas, kura ir Latvijas pilsonis, Latvijas nepilsonis, Savienības pilsonis vai ārzemnieks, kurš Latvijas Republikā uzturas ar derīgu Latvijas Republikā izsniegtu uzturēšanās atļauju,

d) nekustamā īpašuma kadastrālā vērtība tā iegādes brīdī ir ne mazāka par 80 000 *euro*. Ārpus Rīgas vai Jūrmalas, Babītes, Mārupes, Olaines, Ķekavas, Baldones, Salaspils, Ikšķiles, Stopiņu, Ropažu, Garkalnes, Ādažu, Carnikavas vai Saulkrastu novadiem, ja ārzemnieks iegādājies divus nekustamos īpašumus, katra nekustamā īpašuma kadastrālā vērtība tā iegādes brīdī ir ne mazāka par 40 000 *euro.* Ja kadastrālā vērtība ir mazāka par šajā apakšpunktā norādīto, nekustamā īpašuma vērtība saskaņā ar sertificēta nekustamā īpašuma vērtētāja noteikto nekustamā īpašuma tirgus vērtību nedrīkst būt zemāka par 250 000 *euro* vai, ja ārzemnieks iegādājies divus nekustamos īpašumus – katra nekustamā īpašuma tirgus vērtība nedrīkst būt zemāka par 125 000 *euro*;

e) viņš, pieprasot pirmreizēju termiņuzturēšanās atļauju, samaksā valsts budžetā piecus procentus no nekustamā īpašuma vērtības,

f) nekustamā īpašuma sastāvā neietilpst lauksaimniecībā izmantojamā zeme vai meža zeme;”

2. papildināt šā likuma 23.pantu ar 28.1 punktu šādā redakcijā:

„28.1 ) Ārzemnieks, kurš saņēmis termiņuzturēšanās atļauju saskaņā ar šā panta pirmās daļas 28.punktu, ir tiesīgs uzturēties Latvijas Republikā ar nosacījumu, ka kapitālsabiedrības, kurā ārzemnieks veicis ieguldījumu, visa ārzemniekam piešķirtās termiņuzturēšanās atļaujas derīguma termiņa laikā katrā pārskata gadā atbilstoši nodokļu deklarācijās norādītajam valsts un pašvaldību budžetos (kopā) iemaksātā nodokļu summa kopsummā nav mazāka par:

1. 40 000 *euro* (samazinot to par no budžeta atmaksāto vai atmaksājamo nodokļu summu)*,* bet par nepilnu pirmo pārskata gadu kopš termiņuzturēšanās atļaujas saņemšanas iepriekš minētajos nodokļos iemaksātā summa kopsummā sasniedz vidēji ne mazāk kā 3300 *euro* mēnesī, ja ārzemnieks saņēmis termiņuzturēšanās atļauju saskaņā ar šā panta pirmās daļas 28.punkta a) apakšpunktu;
2. 100 000 *euro* (samazinot to par no budžeta atmaksāto vai atmaksājamo nodokļu summu)*,* bet par nepilnu pirmo pārskata gadu kopš termiņuzturēšanās atļaujas saņemšanas iepriekš minētajos nodokļos iemaksātā summa kopsummā sasniedz vidēji ne mazāk kā 8300 *euro* mēnesī, ja ārzemnieks saņēmis termiņuzturēšanās atļauju saskaņā ar šā panta pirmās daļas 28.punkta b) apakšpunktu;
3. 100 000 *euro* (samazinot to par no budžeta atmaksāto vai atmaksājamo nodokļu summu)*,* bet par nepilnu pirmo pārskata gadu kopš termiņuzturēšanās atļaujas saņemšanas iepriekš minētajos nodokļos iemaksātā summa kopsummā sasniedz vidēji ne mazāk kā 8300 *euro* mēnesī, ja ārzemnieks saņēmis termiņuzturēšanās atļauju saskaņā ar šā panta pirmās daļas 28.punkta c) apakšpunktu. Samaksāto nodokļu summā ir ieskaitāmi mātes kapitālsabiedrības, kurā veikts ieguldījums un tās meitas uzņēmumu, kas reģistrēti Latvijas Republikā, nomaksātie nodokļi, proporcionāli mātes kapitālsabiedrības, kurā veikts ieguldījums, daļai meitas uzņēmuma pamatkapitālā;”;

3. papildināt šā likuma 23.panta astoto daļu aiz vārdiem „šā panta pirmās daļas” ar skaitli un zīmēm „28.,”;

4. papildināt Imigrācijas likuma 35.panta pirmo daļu ar 30.punktu šādā redakcijā:

„30. ārzemniekam ir Valsts ieņēmumu dienesta administrēto nodokļu (nodevu) parāds, kas kopsummā pārsniedz 150 *euro,* izņemot nodokļu maksājumus, kuru maksāšanas termiņš ir pagarināts likumā „Par nodokļiem un nodevām” 24.panta pirmajā un 1.3 daļā noteiktajā kārtībā*.”*

Ministru prezidente L. Straujuma

Iesniedzējs:

Iekšlietu ministrs R. Kozlovskis

Vīza:

Valsts sekretāre I.Pētersone-Godmane

20.08.2015. 13:51

2096

Rita Tetere

Pilsonības un migrācijas lietu pārvaldes

Migrācijas nodaļas vadošā vecākā referente

67219224

rita.tetere@pmlp.gov.lv